Det vil være en katastrofal underminering af de praktiserende læger, hvis det vedtages. Så klar i mælet er det konservative regionsrådsmedlem Per Larsen, når han bedømmer det forslag, et flertal i Region Nordjyllands Forretningsudvalg netop har anbefalet Regionsrådet. - Det forslag, man lægger op til nu, er jo en underminering af almen praksis. Og jeg synes, det er en dårlig model. Jeg vil meget gerne bevare almen praksis, som vi kender, siger Per Larsen (Konservative). Det er ingen hemmelighed, at det er svært at finde praktiserende læger, som vil slå sig ned i udkantsområder som eksempelvis Øster Jølby på Mors. Derfor foreslår Forretningsudvalget, at Region Nordjylland skal etablere en ny slags lægeklinikker. Klinikkerne skal ligge på hospitaler og i sundhedshuse i Hjørring og på Mors og skal bemandes af regionsansatte læger. - Det er et forslag, der skal afhjælpe den lægemangelsituation, vi kan se, og som tegner sig noget dyster i horisonten, siger regionsrådsformand Ulla Astman (Socialdemokratiet). Per Larsen kalder det katastrofalt, at regionen vil bryde med den nuværende model, hvor det er praktiserende læger, der driver de almene praksisser. Han mener, at det vil være en stor ulempe for patienterne. - Jeg synes, at den form, vi har i almen praksis i dag, skal bevares. Det med at have nogen ansat dels på sygehuset og dels i praksis giver ikke den kontinuitet, som patienterne er glade for. Specielt kroniske patienter, som hader at skulle fortælle deres sygdomshistorie igen og igen, hvis de kommer til nye læger hele tiden, siger Per Larsen. Ulla Astman lytter til Per Larsens kritik, men lægger også vægt på, at regionen er nødt til at handle, for at patienter ikke kommer til at stå uden læge. - Vi vil meget gerne have praktiserende læger på de helt almindelige vilkår, og der kan også være mulighed for, at de kan tænkes ind i denne her sammenhæng. Vi må bare konstatere, at antallet af læger, der går på pension, er større end antallet af læger, der kommer ud på arbejdsmarkedet, siger Ulla Astman. Regionsrådet skal 25. april tage stilling til, om det skal tilslutte sig forslaget fra Forretningsudvalget.

Opsummering:
Region Nordjylland er klar med et nyt forslag, som skal komme lægemanglen i udkantsområderne til livs. Forslaget, som går ud på at lade regionsansatte læger tage over fra praktiserende læger, møder dog modstand.